REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/435-15

22. februar 2016. godine

B e o g r a d

ZAPISNIK

34. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 19. NOVEMBRA 2015. GODINE

 Sednica je počela u 12 časova i 10 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Zoran Pralica, Dragoljub Zindović, Vladan Milošević, Radmilo Kostić, Olivera Pauljeskić, Đorđe Čabarkapa, Vladimir Marinković i Mladen Grujić.

 Sednici su prisustvovali zamenici članova Odbora: Milosav Milojević (zamenik člana Odbora Dragoljuba Zindovića), Ninoslav Girić (zamenik člana Odbora Vladana Miloševića), Goran Vukadinović (zamenik člana Odbora Jelene Mijatović) i Dejan Kovačević (zamenik člana Odbora Dragomira Karića).

 Sednici nisu prisustvovali članovi Odbora: Dragomir Karić, Jelena Mijatović, Aleksandar Jovičić, Novica Tončev, Goran Ćirić, Ivan Karić, Dejan Čapo i Enis Imamović.

 Sednici su prisustvovali narodni poslanici Vladimir Petković i Dejan Radenković, koji nisu članovi Odbora.

 Sednici su, na poziv predsednika, prisustvovali: Dragan Stevanović, državni sekretar u Ministarstvu privrede, Milun Trivunac, Dubravka Drakulić i Dušan Purić, vršioci dužnosti pomoćnika ministra privrede i Dragan Ugričić, vršilac dužnosti direktora Agencije za privatizaciju.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacije o radu Ministarstva privrede za period januar-mart 2015. godine (broj 02-1325/15 od 13. maja 2015. godine);

2. Razmatranje Informacije o radu Ministarstva privrede za period april-jun 2015. godine (broj 02-2099/15 od 28. avgusta 2015. godine);

3. Razmatranje Informacije o radu Ministarstva privrede za period jul-septembar 2015. godine (broj 02-3018/15 od 17. novembra 2015. godine);

4. Razmatranje Izveštaja Ministarstva privrede o radu Agencije za privatizaciju za mesec februar 2015. godine (broj 02-723/15 od 19. marta 2015. godine);

5. Razmatranje Izveštaja Ministarstva privrede o radu Agencije za privatizaciju za mesec mart 2015. godine (broj 02-1326/15 od 13. maja 2015. godine);

6. Razmatranje Izveštaja Ministarstva privrede o radu Agencije za privatizaciju za mesec maj 2015. godine (broj 02-1673/15 od 23. juna 2015. godine);

7. Razmatranje Izveštaja Ministarstva privrede o radu Agencije za privatizaciju za mesec jun 2015. godine (broj 02-1913/15 od 24. jula 2015. godine);

8. Razmatranje Izveštaja Ministarstva privrede o radu Agencije za privatizaciju za mesec avgust 2015. godine (broj 02-2206/15 od 16. septembra 2015. godine);

9. Razmatranje Izveštaja Ministarstva privrede o radu Agencije za privatizaciju za mesec septembar 2015. godine (broj 02-2743/15 od 27. oktobra 2015. godine).

Pre razmatranja utvrđenih tačaka dnevnog reda, Odbor je jednoglasno usvojio zapisnike 30. i 31. sednice Odbora.

 Prva, druga i treća tačka dnevnog reda – **Razmatranje Informacije o radu Ministarstva privrede za period januar-mart 2015. godine; Razmatranje Informacije o radu Ministarstva privrede za period april-jun 2015. godine; Razmatranje Informacije o radu Ministarstva privrede za period jul-septembar 2015. godine**

 Na predlog predsednika, Odbor je jednoglasno odlučio da objedini raspravu po prvoj, drugoj i trećoj tački dnevnog reda.

 Odbor je razmotrio Informaciju o radu Ministarstva privrede za period januar-mart 2015. godine, Informaciju o radu Ministarstva privrede za period april-jun 2015. godine i Informaciju o radu Ministarstva privrede za period jul-septembar 2015. godine i podneo izveštaje Narodnoj skupštini.

 U uvodnim napomenama, Dragan Stevanović, državni sekretar u Ministarstvu privrede, istakao je da je Ministarstvo privrede dalo značajan doprinos fiskalnoj konsolidaciji okončanjem procesa privatizacije društvenih preduzeća. Početkom godine počela je reforma javnih preduzeća i taj proces će se, u saradnji sa međunarodnim institucijama, intenzivirati u sledećoj godini. Donet je adekvatan zakonodavni okvir za ulaganje i stvoreni preduslovi da se u narednoj godini podsticaji za investicije dodeljuju na osnovu jasno utvrđenog pravnog okvira i kriterijuma.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* da li je formirana radna grupa za pripremu zakona o zanatstvu i dokle se stiglo u njegovoj pripremi, posebno imajući u vidu neophodnost njegovog hitnog donošenja radi rešavanja mnogih problema i objedinjavanja tržišta malih i srednjih preduzeća i preduzetnika;
* da li će ponovo biti vraćene odbitne stavke od poreza na dobit, koje su nekada bile za mala i srednja preduzeća i preduzetnike;
* da li postoji mogućnost da se za narednu godinu u budžetu planiraju sredstva za izgradnju putnog pravca Pirot-Dimitrovgrad preko Stare planine.

 U raspravi su podržani izveštaji i ono što je Ministarstvo privrede uradilo do sada, kao i najavljene aktivnosti. Izneta su očekivanja da će 2016. godina biti godina ekspanzije, pogotovo za mala i srednja preduzeća i preduzetništvo, da će se napraviti dobar sistem subvencija i podrške i da će se u parlamentu doneti zakoni o zanatstvu i zadrugama.Predloženo je da u radnoj grupi za pripremu zakona o zanatstvu učestvuje neko iz privrede, jer privrednici najbolje znaju koji su problemi i da ponude rešenje. Izneto je da bi trebalo obezbediti oko 2,5 miliona evra da bi se revitalizovao i izgradio put Pirot-Dimitrovgrad preko Stare planine i na taj način obezbedila putna infrastruktura neophodna za razvoj stočarstva i turizma.

 Povodom diskusije, predstavnici Ministarstva privrede su istakli da se intenzivno radi na jednom broju zakona, a za sledeću godinu bi mogao da se pripremi veoma važan nov zakon o zanatstvu. Radna grupa za pripremu zakona o zanatstvu još nije formirana. Pitanja koja se odnose na poreske stope, oslobađanja i podsticaje su u nadležnosti Ministarstva finansija. U sledećoj godini, pokrenuće se inicijative koje će značajno podržati mala i srednja preduzeća i preduzetnike. Izgradnja putnog pravca Pirot-Dimitrovgrad preko Stare planine je u nadležnosti Ministarstva građevinarstva, saobraćaja i infrastrukture. Sada je aktuelno planiranje i definisanje programa za narednu godinu i može da se sa nadležnim ministarstvom organizuje sastanak i pokuša da se obezbedi deo sredstava za predloženi putni pravac. Naveli su da je jedan od najvećih uspeha što je kod javnosti promenjena svest o stečaju i procesu privatizacije, pa će zahvaljujući i tome imovina koja deceniju i više nije bila u funkciji ili je samo pravila štetu i gubitke biti stavljena u funkciju. Na početku godine bilo je 140 preduzeća u restrukturiranju, a danas ih je samo 17.

 U diskusiji su učestvovali Aleksandra Tomić, Vladan Milošević, Zoran Pralica, Radmilo Kostić, Vladimir Marinković, Dragan Stevanović i Dušan Purić.

 a) Saglasno članu 229. Poslovnika Narodne skupštine, Odbor je odlučio jednoglasno da prihvati Informaciju o radu Ministarstva privrede za period januar-mart 2015. godine.

 b) Saglasno članu 229. Poslovnika Narodne skupštine, Odbor je odlučio jednoglasno da prihvati Informaciju o radu Ministarstva privrede za period april-jun 2015. godine.

 v) Saglasno članu 229. Poslovnika Narodne skupštine, Odbor je odlučio jednoglasno da prihvati Informaciju o radu Ministarstva privrede za period jul-septembar 2015. godine.

 Četvrta, peta, šesta sedma, osma i deveta tačka dnevnog reda – **Razmatranje Izveštaja Ministarstva privrede o radu Agencije za privatizaciju za mesec mart 2015. godine; Razmatranje Izveštaja Ministarstva privrede o radu Agencije za privatizaciju za mesec maj 2015. godine; Razmatranje Izveštaja Ministarstva privrede o radu Agencije za privatizaciju za mesec jun 2015. godine; Razmatranje Izveštaja Ministarstva privrede o radu Agencije za privatizaciju za mesec avgust 2015. godine; Razmatranje Izveštaja Ministarstva privrede o radu Agencije za privatizaciju za mesec septembar 2015. godine**

 Na predlog predsednika, Odbor je jednoglasno odlučio da objedini raspravu po četvrtoj, petoj, šestoj, sedmoj, osmoj i devetoj tački dnevnog reda.

 Članovima Odbora su za razmatranje četvrte, pete, šeste, sedme, osme i devete tačke dnevnog reda dostavljeni izveštaji Ministarstva privrede o radu Agencije za privatizaciju za februar, mart, maj, jun, avgust i septembar 2015. godine i programi rada Agencije za privatizaciju za mart, april, jun, jul, avgust, septembar, oktobar i novembar 2015. godine.

 U uvodnim napomenama, Dragan Ugričić, vršilac dužnosti direktora Agencije za privatizaciju istakao je da su u januaru ove godine ušli u postupak privatizacije sa 560 preduzeća, od kojih je 140 bilo zaštićeno od prinudne naplate. Od 560 preduzeća, oko 260 je rešeno, a od 140 preduzeća koja su bila zaštićena od prinudne naplate, danas ih je samo 17 zaštićeno. U planu je da se do kraja godine reši još 10 zaštićenih preduzeća, a ostatak do maja 2016. godine. Agencija je u toku godine objavila 170 javnih poziva i na osnovu toga prodato je 35 preduzeća.

Milun Trivunac, pomoćnik ministra privrede, napomenuo je da se krajem 80-

tih i 90-ih ušlo u novi investicioni ciklus možda bi 140 zaštićenih preduzeća imali šanse da prežive. Ove godine je oko 15.000 radnika iz tih preduzeća uzelo socijalni program i za to je isplaćeno oko devet milijardi dinara iz budžeta. Kod prodaje kapitala nekog preduzeća investitor mora da preuzme određen broj radnika, investira određen iznos i dostavi bankarsku garanciju. Istakao je da je stečaj za većinu neminovnost i jedina šansa da se privuku neophodne investicije za neku novu tehnologiju. U stečaju je moguća proizvodnja, a stečajni upravnici su svesni situacije i u međuvremenu trudiće se da uvećaju stečajnu masu i neke ljude vrati na posao.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* da li će i od čega biti isplaćeni mali akcionari Fabrike automobilskih delova koja je sada prodata iz stečaja kompaniji „Metalac“;
* u kom pravcu ide stečaj Modne konfekcije „Rudnik“, da li samo prodaja imovine ili i nastavak neke delatnosti;
* da li će radnici Modne konfekcije „Rudnik“ imati šansu, s obzirom da ih je puno koji su i dalje u toj grani industrije;
* povodom raskida raznih privatizacija na nepravilan način iz prošlosti zbog kojih bivši vlasnici preduzeća tuže Republiku Srbiju, da li Agencija ima nadležnosti da se sporazume sa bivšim vlasnicima bez suda da bi se izbegle velike kamate i sudski troškovi;
* koliko ima stečajnih upravnika, koliko stečajeva pojedini stečajni upravnici imaju i koliko ima stečajnih upravnika koji nemaju nijedno preduzeće.

 U raspravi je istaknuto da treba rasteretiti stečajne upravnike koji vode stečaj više preduzeća. Trebalo bi pokušati napraviti vansudsko poravnanje sa bivšim vlasnicima preduzeća koji su tužili Republiku Srbiju i traže povraćaj sredstava koja su im uzeta prilikom raskidanja ugovora o privatizaciji. Predloženo je da stečajni upravnici imaju bolju koordinaciju sa lokalnom samoupravom prilikom prodaje određenih objekata i pre prodaje obaveste lokalnu samoupravu. Dešavalo se da se prodaju objekti za vrlo malu vrednost, a koji su od opšteg značaja za lokalnu samoupravu. Iznet je predlog za preduzeće „Elektroporcelan“ Aranđelovac, da jedan izvršni direktor bude iz lokalne samouprave.

 Povodom diskusije, predstavnici Ministarstva privrede su istakli da su na osnovu Zakona o izmenama i dopunama Zakona o Agenciji za licenciranje stečajnih upravnika, koji je stupio na snagu 4. novembra ove godine, svi stečajevi koji su bili u nadležnosti Agencije za privatizaciju prešli u nadležnost Agencije za licenciranje stečajnih upravnika, pa da sva pitanja koja se odnose na preduzeća u stečaju treba njima postaviti, a oni će obezbediti odgovore za pitanja postavljena na sednici Odbora. Agencija za licenciranje stečajnih upravnika stoji na raspolaganju potencijalnim investitorima za razgovor u vezi Fabrike automobilskih delova koja je prodata „Metalcu“ i Modne konfekcije „Rudnik“, sa željom da se proces stečaja vodi brže i što pre privede kraju, kako bi se imovina stavila u funkciju. Agencija za privatizaciju će verovatno biti transformisana. Videće se na koji način će se baviti sporovima u kojima su bivši vlasnici preduzeća, gde je raskinut ugovor o privatizaciji, tužili Republiku Srbiju. Sporovi se vode i pred domaćim i pred međunarodnim sudovima. Preduzeće „Elektroporcelan“ Aranđelovac je akcionarsko društvo , što znači da ima Odbor direktora, kao organ upravljanja. U Odboru ima tri člana, a jedan od članova Odbora direktora je izvršni direktor i on mora da bude zaposlen u društvu. Ostala dva člana ne moraju da budu zaposlena u društvu, što znači da zakon dozvoljava mogućnost da jedan od članova Odbora direktora, nezavisni i neizvršni direktor, bude predstavnik lokalne samouprave. Preduzeće „Elektroporcelan“ je blokirano i blokadu su pokrenuli zaposleni. U toku je sprovođenje socijalnog programa i preduzeće je izabralo savetnika. Predstavnici Ministarstva privrede su napomenuli da će izmenama zakona pokušati da unaprede rad stečajnih upravnika kako bi se stečajni proces pojednostavio i ubrzao.

 U diskusiji su učestvovali Aleksandra Tomić, Dejan Kovačević, Zoran Pralica, Milosav Milojević, Dragan Stevanović, Milun Trivunac i Dragan Ugričić.

 a) Odbor je jednoglasno usvojio Izveštaj Ministarstva privrede o radu Agencije za privatizaciju za mesec februar 2015. godine.

 b) Odbor je jednoglasno usvojio Izveštaj Ministarstva privrede o radu Agencije za privatizaciju za mesec mart 2015. godine.

 v) Odbor je jednoglasno usvojio Izveštaj Ministarstva privrede o radu Agencije za privatizaciju za mesec maj 2015. godine.

 g) Odbor je jednoglasno usvojio Izveštaj Ministarstva privrede o radu Agencije za privatizaciju za mesec jun 2015. godine.

 d) Odbor je jednoglasno usvojio Izveštaj Ministarstva privrede o radu Agencije za privatizaciju za mesec avgust 2015. godine.

 đ) Odbor je jednoglasno usvojio Izveštaj Ministarstva privrede o radu Agencije za privatizaciju za mesec septembar 2015. godine.

 Sednica je zaključena u 13 časova i 20 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |